b"\n_START_ARTICLE_\nDugesia tiberiensis\n_START_SECTION_\nMorfologia\n_START_PARAGRAPH_\nEls esp\xc3\xa8cimens de D. tiberiensis mesuren entre 2,4 i 5,7 mm de longitud i entre 0,5 i 1,3 mm d'amplada. El color de la superf\xc3\xadcie dorsal \xc3\xa9s apagat, m\xc3\xa9s aviat de color marr\xc3\xb3 fosc uniformement distribu\xc3\xaft. La superf\xc3\xadcie ventral \xc3\xa9s m\xc3\xa9s p\xc3\xa0l\xc2\xb7lida que la dorsal, tot i que no hi ha gaire difer\xc3\xa8ncia. En alguns casos el color \xc3\xa9s similar en ambd\xc3\xb3s costats._NEWLINE_El cap presenta aur\xc3\xadcules pronunciades a cada costat que li confereixen una forma triangular amb l'extrem anterior esmussat. La regi\xc3\xb3 del coll queda ben marcada. Els esp\xc3\xa8cimens m\xc3\xa9s joves presenten una forma del cap m\xc3\xa9s arrodonida, semicircular._NEWLINE_Els ulls estan situats anteriorment al cos, sobre el cap. Es troben separats per una dist\xc3\xa0ncia una mica inferior a la respectiva als marges del cap. Tenen forma reniforme i no presenten una \xc3\xa0rea sense pigment al voltant._NEWLINE_En la majoria d'esp\xc3\xa8cimens els \xc3\xb2rgans sensorials de les aur\xc3\xadcules no es veuen a ull nu. Al fer seccions dels individus s\xc3\xad que es poden apreciar, formant estructures en forma de pegats dorsolaterals les c\xc3\xa8l\xc2\xb7lules epid\xc3\xa8rmiques de les quals no presenten rabdites i estan aprovisionades amb cilis. A sota d'aquests \xc3\xb2rgans hi ha una massa nerviosa que est\xc3\xa0 suplida per un nervi que prov\xc3\xa9 directament del cervell. Aquesta \xc3\xa0rea sensorial fa aproximadament 0,1 mm de di\xc3\xa0metre i \xc3\xa9s m\xc3\xa9s o menys circular. Els \xc3\xb2rgans sensorials es troben darrere les aur\xc3\xadcules, al comen\xc3\xa7ament del coll._NEWLINE_El cos s'estreta r\xc3\xa0pidament a l'extrem posterior. En alguns esp\xc3\xa8cimens s'ha trobat bifurcaci\xc3\xb3 de la regi\xc3\xb3 caudal._NEWLINE_La faringe normalment es troba a la meitat del cos, tot i que la posici\xc3\xb3 pot variar considerablement. Aix\xc3\xb2 es podria explicar si l'animal es reprodueix per fissi\xc3\xb3 transversal. Com els esp\xc3\xa8cimens de D. tiberiensis no presenten \xc3\xb2rgan copulador, l'\xc3\xbanica obertura del cos \xc3\xa9s la de la boca._NEWLINE_L'intest\xc3\xad, amb tres branques principals, en alguns casos est\xc3\xa0 generosament embrancat, en altres casos les branques de l'intest\xc3\xad no s\xc3\xb3n tan amples i conformen un sistema de ramificaci\xc3\xb3 delicada.\n_START_SECTION_\nDistribuci\xc3\xb3\n_START_PARAGRAPH_\nEls esp\xc3\xa8cimens originals a partir dels quals es va descriure D. tiberiensis van ser collits de tres localitats properes al llac de Tiber\xc3\xadades, Israel. Aquestes s\xc3\xb3n un petit rierol salobre que corre cap al llac Tiber\xc3\xadades a prop de Magdala, un altre rierol que tamb\xc3\xa9 desemboca al llac Tiber\xc3\xadades i passa per Magdala mateix, i una bassa a prop d'Ain-et-Tineh. En aquesta \xc3\xbaltima localitat els exemplars van ser trobats sota de pedres."